b'\n_START_ARTICLE_\nConakry\n_START_SECTION_\nZgodovina\n_START_PARAGRAPH_\nNa otoku Tombo je bilo pred ustanovitvijo Conakryja zgolj nekaj nepomembnih ribi\xc5\xa1kih vasi ljudstva Soso, po eni od njih je dobil ime. Konec 19. stoletja so obmo\xc4\x8dje zavzeli Francozi in ga zaradi potenciala za izgradnjo pristani\xc5\xa1\xc4\x8da dolo\xc4\x8dili za administrativno sredi\xc5\xa1\xc4\x8de. Zgledna kolonialna urbanisti\xc4\x8dna zasnova mu je prislu\xc5\xbeila vzdevek\xc2\xa0\xc2\xbbbiser Zahodne Afrike\xc2\xab. Pristani\xc5\xa1\xc4\x8de je bilo zgrajeno leta 1900, hkrati z \xc5\xbeelezni\xc5\xa1ko povezavo do Nigerja v notranjosti celine. V tem \xc4\x8dasu je novo naselje pritegnilo \xc5\xa1tevilne priseljence, tudi delavce iz Senegala in Sierre Leone, ter preseglo pomen bli\xc5\xbenjih Bamaka in Freetowna. \xc5\xa0telo je \xc5\xbee deset do petnajst tiso\xc4\x8d prebivalcev. Segregacija je bila o\xc4\x8ditna, tako v razporeditvi sosesk kot v upravi, kjer so imeli \xc4\x8drnci le marginalno vlogo._NEWLINE_V prvi polovici 20. stoletja se je razvoj upo\xc4\x8dasnil zaradi zloma mednarodnega trga z naravno gumo, ki je bila takrat glavno izvozno blago, mno\xc5\xbei\xc4\x8dno priseljevanje pa se ni ustavilo, tako da urbanisti\xc4\x8dni na\xc4\x8drti niso dohajali \xc5\xa1irjenja. Po drugi svetovni vojni je bilo kljub temu izvedenih nekaj javnih infrastrukturnih projektov, med njimi nova tr\xc5\xbenica, srednja \xc5\xa1ola in bolni\xc5\xa1nica. Tudi v 1950. letih je Conakry do\xc5\xbeivljal eksplozivno rast, od okrog 50.000 prebivalcev leta 1953 do 200.000 leta 1970. Hkrati je bil kot politi\xc4\x8dno sredi\xc5\xa1\xc4\x8de tudi center prizadevanj za emancipacijo in osamosvojitev izpod francoske kolonialne oblasti. Leta 1956 je postal prvi \xc4\x8drnski \xc5\xbeupan Ahmed S\xc3\xa9kou Tour\xc3\xa9, kasnej\xc5\xa1i vodja Gvineje._NEWLINE_Po razglasitvi neodvisnosti Gvineje je mesto skupaj s preostankom dr\xc5\xbeave mo\xc4\x8dno prizadela rev\xc5\xa1\xc4\x8dina. Hkrati so se vanj \xc5\xa1e vedno stekale reke priseljencev iz \xc5\xa1e bolj obubo\xc5\xbeanega pode\xc5\xbeelja, pa tudi iz sosednjih Liberije in Sierre Leone, kjer so divjale dr\xc5\xbeavljanske vojne. Med Tour\xc3\xa9jevo vladavino je infrastruktura stagnirala in \xc5\xa1ele po njegovi smrti leta 1984 so se politi\xc4\x8dne ter gospodarske razmere pri\xc4\x8dele po\xc4\x8dasi stabilizirati.'